recursal/SuperWikiNEXT-32B huggingface dataset:
Model Lunochodu 1 v kozmonautickom múzeu v Moskve
**Lunochod** (rus. Луноход) bolo označenie sovietskych automatických vozidiel, ktoré na pokyny z pozemského riadiaceho strediska vykonávali prieskumnú činnosť mesačného povrchu. V rámci programu Luna na Mesiaci úspešne pristáli dve misie – Lunochod 1 a Lunochod 2. Išlo o prvé robotické vozidlá (rovery) použité pri prieskume slnečnej sústavy. 

Vozidlá Lunochod boli zostrojené v konštrukčnej kancelárii NPO Lavočkina a ich hlavným vývojovým dizajnérom bol konštruktér Alexander Kemurdžian. Na Mesiac boli dopravované na univerzálnej pristávacej platforme typu E-8. Ich pohyb po mesačnom povrchu riadili v reálnom čase operátori z riadiaceho strediska v Jevpatorii na Kryme. 

Telo vozidiel Lunochod tvorí hermetizované kruhové puzdro o priemere 2,15 metra, v ktorom je umiestnená hlavne palubná riadiaca a komunikačná elektronika, zdroje elektrickej energie a systémy tepelnej regulácie. Hornú časť hermetizovaného puzdra, kde je umiestnený chladiaci radiátor termoregulačného systému, kryje kruhové pohyblivé veko zvnútra pokryté solárnymi článkami, ktoré sa môže odklápať a natáčať na Slnko. Počas mesačnej noci je veko priklopené a chráni vnútorné prístroje pred unikaním tepla cez chladiaci radiátor. Naopak, počas mesačného dňa je veko odklopené a nasmerované na Slnko, aby mohli fotovoltaické články na jeho spodku vyrábať pre vozidlo elektrickú energiu. Celé hermetizované puzdro je osadené na podvozku s celkovou dĺžkou 2,218 metra, ktorý tvorí 8 kolies, každé s priemerom 51 cm. Rozchod kolies podvozku je 1,6 metra. Na vozidlách bolo umiestnených viacero vedeckých prístrojov, vrátane systému televíznych kamier, spektrometrov pre chemickú analýzu pôdy a laserových odrážačov. Hmotnosť Lunochodov sa pohybovala od 760 do 840 kg. 

Diagram stručne znázorňujúci priebeh misie vozidiel Lunochod
Mimo rôznych testovacích prototypov boli vyrobené celkovo 4 kompletné exempláre vozidiel Lunochod so sériovými označeniami 201, 203, 204 a 205: 

* *№ 201* – mal byť prvým vozidlom na Mesiaci, bol však zničený pri neúspešnom štarte 19. februára 1969
* *№ 203* (Luna 17) – prvé vozidlo Lunochod 1 pracovalo od roku 1970, pričom do 4. októbra 1971 prekonalo vzdialenosť 10 540 metrov a prenieslo 20 000 snímok a 25 chemických rozborov.
* *№ 204* (Luna 21) – druhé vozidlo Lunochod pristálo 15. januára 1973, pracoval 4 a pol mesiaca, spravil okolo 80 000 snímok a prešiel 37 km.
* *№ 205* – nazývaný aj Lunochod 3, mal pristáť v roku 1977, no jeho misia bola nakoniec zrušená, v súčasnosti sa nachádza v múzeu NPO Lavočkina

Externé odkazy
--------------

* 25 лет Луноходу-1

Iné projekty
------------


|  |  |
| --- | --- |
| Portal | Astronomický portálPortál slnečná sústavaKozmonautický portál |

Commons
* Spolupracuj na Commons Commons ponúka multimediálne súbory na tému **Lunochod**
**Maďarská gréckokatolícka cirkev** je jednou z východných katolíckych cirkví byzantského obradu.

Pôvod gréckokatolíkov v Maďarsku je rôznorodý. Časť pochádza z pôvodne pravoslávnych obyvateľov, ktorí sa sem prisťahovali najmä v 15. a 16. storočí. Boli to Rusíni, Slováci, Srbi a Gréci. V 18. storočí sa niektorí protestanti stali katolíkmi byzantského obradu. Keď sa tieto skupiny pomaďarčili, začali žiadať o používanie maďarského jazyka v liturgii.

8. júna 1912 bola vytvorená eparchia v Hajdúdorogu. Biskup najprv sídlil v Debrecíne a potom v Nyíregyháze. 4. júna 1924 bol z 21 farností pôvodne patriacich k Prešovskej eparchii vytvorený apoštolský exarchát v Miškovci. V týchto farnostiach sa ako bohoslužobný jazyk používala cirkevná slovančina, keďže v prostredí Mukačevskej a Prešovskej eparchie používala cirkevná slovančina ako jazyk literárny a úradný v cirkevnom prostredí. 5. marca 2011 rímsky pápež Benedikt XVI. do exarchátu začlenil ďalších 29 farností, ktoré predtým patrili do Hajdudorožskej eparchie.

20. marca 2015 bola zriadená nová eparchia v Níreďháze, Miškovecký exarchát bol povýšený na eparchiu a Hajdúdorožská eparchia na archieparchiu, pričom jej sídlom sa stalo mesto Debrecín. Maďarská cirkev sui iuris bola povýšená na metropolitnú cirkev, arcibiskupom a metropolitom sa stal hajdúdorožský vladyka Péter Fülöp Kocsis. 

Organizačná štruktúra - mapa
Aktuálne Maďarská cirkev sui iuris pozostáva z:

* Hajdúdorožskej archieparchie - arcibiskup metropolita Péter Fülöp Kocsis
* Miškoveckej eparchie - biskup Atanáz Orosz
* Níreďházskej eparchie - biskup Ábel Antal Szocska, OSBM

  

Podľa sčítania v roku 2011 tvorili gréckokatolícki veriaci dominantnú väčšinu v týchto obciach: Viszló, Tornabarakony, Rakacaszend, Rakaca, Irota, Gadna, Abaújszolnok, Kány, Filkeháza, Komlóska, Baskó, Mogyoróska, Máriapócs, Nyíracsád, Penészlek, Nyírbéltek, Csegöld, Bedő.

V mestskom prostredí boli výrazne zastúpení v Hajdúdorogu (64%), Novom Meste pod Šiatrom (12 %), Nyíregyháze (11 %), Sárospataku (11 %), Debrecíne (5 %) a Miskolci (4 %).

Referencie
----------

1. ↑  Vysviacka nového apoštolského exarchu v Miškolci
2. ↑  Gréckokatolícka cirkev v Maďarsku povýšená na Metropoliu
3. ↑  Hungarian Catholic Church
4. ↑  Bishop Ábel Antal Szocska, O.S.B.M.
5. ↑   *Gréckokatolícka cirkev v Maďarsku podľa sčítania v roku 2011 (mapa)* [online]. [Cit. 2022-03-09]. Dostupné online.

Externé odkazy
--------------

* Magyar Görögkatolikus Egyház
* The Hungarian Catholic Church
* Byzantine Rite Catholics in Hungary
*Ľadová triešť alternatívne znamená všeobecne roztrieštený ľad (napr. vo voľnej prírode), pozri napr. ľadová triešť (geológia)*

Plastový pohár s ľadovou triešťou
**Ľadová triešť** (iné názvy: **ľadová drvina**, **drvený ľad**, nesprávne: *ľadová drť* ) je buď všeobecne rozdrvený ľad na konzumáciu, alebo špecificky veľmi studený nápoj, ktorého základom je voda vo forme ľadu - rozdrvený ľad, ochutený sirupom, ovocnými šťavami, ako aj cukrom. Pre svoju nízku teplotu je obľúbený ako osvieženie v horúcom období.

Dá sa kúpiť v kaviarňach, cukrárňach, šalátových baroch, čerpacích staniciach a ďalších obchodoch.

Spôsob prípravy
---------------

Základom ľadovej triešte je rozmixovaný ľad. Do ľadu stačí pridať požadovanú príchuť formou rozmixovaného ovocia, sirupu, alkoholu alebo napríklad rozmixovanej zeleniny. Ľadovú triešť je možné vyrobiť pomocou mixéru, ale v profesionálnych prevádzkach sa používa výrobník ľadovej triešte.

Ľadová drť sa podáva v pohári a pije sa so slamkou.

Pozri aj
--------

* Ľadová dreň
* Zmrzlina

Iné projekty
------------

Commons
* Spolupracuj na Commons Commons ponúka multimediálne súbory na tému **Ľadová triešť**

Referencie
----------

1. ↑

Zdroj
-----

* *Tento článok je čiastočný alebo úplný preklad článku Ledová tříšť na českej Wikipédii.*
Smažené slepačie vajcia s mrkvou, parmezánom a smotanou
**Vajce** ako potravinu ľudia a ich predkovia konzumujú už milióny rokov. V juhovýchodnej Ázii ľudia domestikovali sliepky a zbierali ich vajcia na potravu už v období 1 500 rokov pred Kristom. Najčastejšie sa konzumujú vajcia hydiny, najmä kurčiat. Vajcia iných vtákov vrátane pštrosov a iných vtákov z radu bežcov sa síce tiež konzumujú pravidelne, ale oveľa menej často ako vajcia kurčiat. Ľudia môžu konzumovať aj vajcia plazov, obojživelníkov a rýb. Vajíčka rýb konzumované ako potrava sú známe ako ikry alebo kaviár.

Vajíčka vtákov a plazov sa skladajú z ochrannej škrupiny, bielka a žĺtka (*vitellus*), ktoré sú uložené v rôzne tenkých blanách. Vo vaječných žĺtkoch a celých vajciach sa nachádza veľké množstvo bielkovín a cholínu. Hojne sa využívajú v kuchyni. Napriek výživovej hodnote vajec existujú určité potenciálne zdravotné problémy vyplývajúce z obsahu cholesterolu, kontaminácie salmonelou a alergie na vaječné bielkoviny.

Sliepky a iné zvieratá znášajúce vajcia sa vo veľkom chovajú na celom svete a masová produkcia slepačích vajec je celosvetovým odvetvím. Odhaduje sa, že v roku 2009 sa na celom svete vyprodukovalo 62,1 milióna ton vajec z celkového počtu približne 6,4 miliardy nosníc. V dopyte a očakávaniach existujú regionálne rozdiely, ako aj súčasné diskusie týkajúce sa metód hromadnej produkcie.

Referencie
----------

1. ↑  Kenneth F. Kiple, *A Movable Feast: Ten Millennia of Food Globalization* (2007), s. 22.
2. ↑   *The biocultural origins and dispersal of domestic chickens* [online]. misuse.ncbi.nlm.nih.gov, [cit. 2023-06-21]. Dostupné online.
3. ↑   *How to Buy Eggs*. Washington, D. C. : U.S. Department of Agriculture, 1995. 10 s.
4. ↑   *USDA Database for the Choline Content of Common Foods* [online]. nal.usda.gov, [cit. 2023-06-21]. Dostupné online. Archivované 2010-12-05 z originálu.
5. ↑   *Outlook for egg production* [online]. wattagnet.com, 2010-10-11, [cit. 2023-06-21]. Dostupné online. Archivované 2015-03-15 z originálu.

Iné projekty
------------

Commons
* Spolupracuj na Commons Commons ponúka multimediálne súbory na tému **Vajce ako potravina**

Zdroj
-----

*Tento článok je čiastočný alebo úplný preklad článku Eggs as food na anglickej Wikipédii.*
**Amnézia** (zo starogr. a – predpona vyjadrujúca zápor a starogr. mneme – pamäť) je patologická porucha pamäti, charakterizovaná čiastočnou alebo úplnou stratou pamäti, pričom ostatné mentálne funkcie sú v uspokojivom stave. Pôvod môže byť psychický (vytesnenie) alebo fyziologický (staroba, úraz mozgu). Jestvujú viaceré druhy amnézie. Amnéziu treba odlišovať od zabúdania (v zmysle demencie).

Vznik
-----

Vzniká pri rôznych lokálnych poškodeniach či otrasoch mozgu, poruchách vedomia, mrákotných, epileptických a hysterických stavoch alebo po otrave hubami, alkoholom, drogami a napokon aj v traumatických stresov. 

* **Retrogádna amnézia** sa prejavuje ako porucha pamäti na udalosti, ktoré predchádzali ochoreniu (traume). Tieto sa mohli stať niekoľko hodín, dní a niekedy aj rokov pred ochorením.
* **Anterográdna amnézia** je poruchou pamäti na udalosti po prepuknutí ochorenia a môže sa vzťahovať na rozlične dlhé časové úseky.

Externé odkazy
--------------

* FILIT – zdroj, z ktorého pôvodne čerpal tento článok.
**Alison Brieová** ( \* 29.december 1982, Hollywood, Los Angeles, Kalifornia, USA) je americká herečka a producentka, ktorá sa preslávila ako Annie Edisonová v televíznom seriály Community (2005).

Životopis
---------

Alison sa 29.decembra 1982 v Kalifornií ako Alison Brie Schermerhorn. Jej otec reportér a hudobník a jej mama sa starala o deti ako pestúnka. Vyrastala v židovskej viere a tiež žila v židovských zvykoch. Počas detstva sa jej rodičia rozviedli a Alison ostala v starostlivosti mamy. Predtým ako sa stala herečkou, vystupovala ako klaun, na rôznych narodeninových oslavách a podobne.

Kariéru herečky sa začínala v komunitnom centre v Kalifornií, neskôr absolvovala strednú školu v Pasadene, počas štúdia hrala v židovských divadlách a v The California Institute of the Arts promovala s bakalárskym titulom, v roku 2005.

Iné projekty
------------

Commons
* Spolupracuj na Commons Commons ponúka multimediálne súbory na tému **Alison Brieová**

Externé odkazy
--------------

* Alison Brieová v Česko-Slovenskej filmovej databáze
* Alison Brieová v Internet Movie Database (po anglicky)

Zdroj
-----

*Tento článok je čiastočný alebo úplný preklad článku Alison Brie na anglickej Wikipédii.*

Autoritné údaje: * BnF: 16976677p
* GND: 1117166864
* ISNI: 0000 0001 1838 0118
* LCCN: no2011164114
* NK ČR: xx0205110
* VIAF: 169466805
* WorldCat: lccn-no2011164114
**Absolútna nula** je označenie termodynamickej teploty, pri ktorej dosiahne entropia systému minimálne hodnoty. Podľa medzinárodnej dohody je definovaná ako 0 K na kelvinovej stupnici, resp. −273,15 °C alebo −459,67 °F.

Podľa tretieho termodynamického zákona nie je možné absolútnu nulu nikdy dosiahnuť, je to teda len teoretická hodnota. Je však možné sa k nej limitne veľmi blízko priblížiť. Laboratórne sa podarilo dosiahnuť teploty v zlomkoch tisíciny kelvinov.

Je to tiež najnižšia teplota, ktorú je možné teoreticky dosiahnuť v makroskopickom systéme. Obvykle sa vyjadruje v kelvinoch, keďže to je počiatok tejto stupnice.

Absolútna teplota objektu vyjadruje, o koľko je daný objekt teplejší ako teleso s teplotou absolútnej nuly. Teplota je potom výsledkom merania tepelnej energie objektu a to sa dosiahne abstraktným vyjadrením kinetickej energie častíc. Absolútna teplota teda meria rozdiel v rýchlosti pohybu častíc v porovnaní so stavom pri absolútnej nule, teda častíc v pokoji. Pri milióntine stupňa nad absolútnou nulou atómy strácajú svoju individualitu a skĺzavajú sa jeden do druhého, vytvárajú jednu kvapôčku veľkosti atómu – Boseho-Einsteinov kondenzát.

Popredným vedeckým pracoviskom v oblasti dosahovania extrémne nízkych teplôt je Ústav experimentálnej fyziky SAV v Košiciach.

Referencie
----------

1. 1 2 3  absolútna nula. In:  *Encyclopaedia Beliana*. 1. vyd. Bratislava : Encyklopedický ústav SAV; Veda, 1999. 696 s. ISBN 80-224-0554-X. Zväzok 1. (A – Belk), s. 31.

|  |  |
| --- | --- |
| Portal | Fyzikálny portálChemický portál |
Administratívna budova spoločnosti SEZ Krompachy a.s.
**SEZ Krompachy a. s.** (v minulosti Slovenské elektrotechnické závody) je slovenská spoločnosť zaoberajúca sa výrobou elektrotechnických prístrojov.

Podnik bol založený pôvodne v roku 1948 ako súčasť Moravských elektrotechnických závodov. Je tradičným výrobcom zariadení nízkeho a vysokého napätia, ako sú zdroje až do 125 A, ochranné vypínače, prepínače, distribučné skrinky a ďalšie komponenty pre elektroinštalácie. 

Spoločnosť má tiež svoju vlastnú nástrojársku dielňu na výrobu nástrojov a foriem. V rámci dcérskej spoločnosti SEZ Plaset sa vyrábajú výrobky z plastu. 

SEZ Krompachy disponuje certifikátmi systému riadenia kvality ISO a ďalšími dôkazmi o kvalite svojej produkcie. 

Okrem domáceho trhu aktívne exportuje svoje výrobky do viac ako 30 krajín po celom svete.

Referencie
----------

1. ↑  Slovenské elektrotechnické závody. In: Vladár, J. a kol. 1981, Encyklopédia Slovenska. V. zväzok R - Š. Veda, Bratislava, s. 453 - 454
2. ↑   *Vitajte na stránkach SEZ Krompachy a.s.* [online]. sez-krompachy.sk, [cit. 2023-08-10]. Dostupné online.

Externé odkazy
--------------

* Stránka spoločnosti
Single jersey na vrchné ošatenie
Schéma záťažnej väzby milano-rib
**Džersej** (kodifikovaný tvar; do 80. rokov bol kodifikovaný tvar: **jersey**; iné názvy: **jersej** [vyslov: džersej], **džerzej**; nesprávne (bohemizmus): *žerzej*) je všeobecné označenie ľahkých až stredne ťažkých pletenín. Výrobky majú mäkký omak, dobre splývajú, sú nekrčivé, mierne roztiažne a elastické. Povrch je hladký alebo ľahko členitý.

Podľa niektorých definícií ide výhradne o záťažné pleteniny s tzv. džersejovou úpravou (valchovanie na účely zníženia elasticity, aby tovar bol vhodnejší na vrchné ošatenie). Názov sa používa ale aj pre osnovné pleteniny, ktoré sa podobajú tkaninám z vlnených alebo viskózových priadzí. V staršej českej odbornej literatúre (napr. *Tkalcovská příručka* z roku 1980) sa džersej opisuje ako krepová pletenina alebo tkanina, kým v anglických prameňoch sa nájdu celkom odlišné verzie úpravy tejto textílie (zvláštne farbivo, impregnácia olejom atď.).

Obyčajne sa rozoznáva jednoduchý a dvojitý džersej, pre ktoré sa v slovenčine používa často anglické označenie *single* a *double jersey*.

Etymológia
----------

Názov pochádza od ostrova Jersey, kde rybári nosili vesty s hladkým povrchom pletené z hrubej vlny.

Single jersey
-------------

Single jersey je obchodné označenie záťažných pletenín v jednolícnej väzbe. Úplety sú v porovnaní s double jersey menej rozťažné, používajú sa na spodnú a posteľnú bielizeň a ľahké vrchné ošatenie.

Double jersey
-------------

Double jersey je súhrnný pojem pre dvojvrstvové záťažné pleteniny, ktorých základom je obojlícna alebo interloková väzba. Vzniká spletením jednolícnych riadkov, sčasti s podloženými alebo chytovými kľučkami. Pletací stroj musí byť vybavený dvoma ihlovými lôžkami. Napríklad väzba *milano-rib* (nákres vpravo) sa tvorí v troch riadkoch. V prvom riadku pletú spolu ihly oboch lôžok dohromady, v druhom riadku pracuje len predné lôžko a v treťom sú v činnosti len ihly zadného lôžka. Na oboch stranách tovaru je vidieť ľahké rebrovanie (vzniknuté v 2. a 3. riadku pleteniny). Iné džersejové pleteniny, ak nie sú žakárovo vzorované, majú málo členitý povrch, dobre splývajú a neskrúcajú sa. Vyrába sa spravidla na okrúhlych strojoch s oihlením jemnejším než *E 10* (najmenej 4 ihly na cm). K známym druhom patrí napr. *bourret*, *overnit*, *milano* a farebné žakárové vzory. Používajú sa najčastejšie na vrchné ošatenie a spodnú bielizeň.

Tkaný džersej
-------------

Tkaný džersej (nazývaný aj *crépe jersey*) sa vyrába väčšinou z gréžového hodvábu s vysokým zákrutom v panamovej väzbe, útok sa zatkáva striedavo: 2 nite s pravým zákrutom a 2 nite doľava točené. Je to tkanina s mäkkým omakom, podobná *crépe romain*, používa sa na šaty a bundy.

Referencie
----------

1. ↑  O tvaroch slova pozri aj Slovenská reč, č. 4, 1989

Iné projekty
------------

Commons
* Spolupracuj na Commons Commons ponúka multimediálne súbory na tému **Džersej**

Zdroj
-----

*Tento článok je čiastočný alebo úplný preklad článku Žerzej na českej Wikipédii.*
Plastové hadice
**Hadica** je pružná rúrka na vedenie kvapalín alebo plynov. Jej vnútorný profil má spravidla kruhový tvar. Používa sa často pri čerpaní kvapalín a plynov na rôzne vzdialenosti, napr. hasičská zásahová hadica. Býva často súčasťou rôznych zariadení alebo prístrojov, napríklad vysávača. Obvykle ide o formu gumeného alebo plastového potrubia, ktoré je pružné, ohybné a do určitej miery odolné aj voči bežným formám nedeštruktívneho mechanického namáhania spojeného s bežnou manipuláciou, aj voči pretlaku a podtlaku prepravovaného média.

Technické požiadavky
--------------------

Hadice sú vyrábané podľa kombinácie požiadaviek na použitie a výkonu - prepravnej kapacity, ktorá sa od nich očakáva. Dôležitými faktormi sú priemer, hrúbka stien, pracovný tlak, hmotnosť, ohybnosť, dĺžka, zloženie, chemická inertnosť vzhľadom na prepravované médium a teplotu, pri ktorej bude hadica používaná.

Materiály
---------

Hadice môžu byť vyrobené z jedného materiálu, ale najčastejšie sú tvorené kombináciou viacerých. V praxi sú najčastejšie z nylonu, polyuretánu, polyetylénu, PVC alebo syntetickej či prírodnej gumy, podľa toho v akom prostredí sa očakáva ich použitie. V poslednej dobe sa objavujú hadice vyrobené z rôznych typov polyetylénu (LDPE a hlavne LLDPE). Medzi ďalšie materiály používané na ich výrobu patria teflón alebo nehrdzavejúca oceľ.

Iné projekty
------------

Commons
* Spolupracuj na Commons Commons ponúka multimediálne súbory na tému **Hadica**


|  |  |
| --- | --- |
| Portal | Chemický portál |
Jánošíkove diery.
Janošíkove diery
**Jánošíkove diery** alebo len **Diery** je sústava tiesňav a kaňonov v Krivánskej Malej Fatre. 

Jánošíkove diery sa nachádzajú v národnej prírodnej rezervácii Rozsutec. Skladajú sa z troch ucelených častí: Dolné diery, Nové diery a Horné diery. Preteká nimi Hlboký potok, ktorý ich vyformoval. V Dierach sa nachádza viac ako dvadsať vodopádov, ktoré spolu vytvárajú Vodopády Dierového potoka. Bizarné skalné útvary so špecifickou klímou sú domovom viacerých zaujímavých druhov rastlín a živočíchov.

Východiskom do Dier sú osady patriace do katastrálneho územia obce Terchová – Štefanová a Biely Potok. V Dolných dierach je vybudovaný náučný chodník. Horné diery sú v zimnom období uzatvorené. Jánošíkove diery sú prístupné atraktívnymi značenými turistickými chodníkmi s lávkami, rebríkmi a reťazami. V roku 2009 sa začala kompletná výmena oceľových konštrukcií na tejto trase.

Jánošíkové diery sa dajú absolvovať aj s deťmi, je vhodné sa vopred pripraviť. Niektoré rebríky dosahujú výšku 12 až 15 m, môže sa šmýkať, preto je dobré zvážiť kondíciu a pripravenosť celej skupiny. V zime bývajú rebríky a chodníky pokryté ľadom.

Pozri aj
--------

* Dolné diery
* Nové diery
* Horné diery

Iné projekty
------------

Commons
* Spolupracuj na Commons Commons ponúka multimediálne súbory na tému **Jánošíkove diery**

Externé odkazy
--------------

* Poloha na turistickej mape

Súradnice: 49°14′39″S 19°04′23″V﻿ / ﻿49,244067°S 19,073133°V﻿ / 49.244067; 19.073133

Autoritné údaje: * NK ČR: xx0116097
* SNK: 90668
Súradnice: 48°08′03″S 17°06′50″V﻿ / ﻿48,134083°S 17,114006°V﻿ / 48.134083; 17.114006

**Gotická veža z františkánskeho kostola** v sade Janka Kráľa v Bratislave je najvýraznejším architektonickým prvkom v sade Janka Kráľa. Je to jedinečný záhradný altánok, ktorý bol pôvodne vežou františkánskeho kostola.

Táto gotická veža bola začiatkom 15. storočia umiestnená nad krížovou chodbou na južnej stene františkánskeho kostola. Vytvoril ju Michael Chnab. V roku 1897 jej hornú časť museli kvôli poškodeniu zemetrasením nahradiť neogotickou nadstavbou podľa projektu architekta Friedricha Schuleka. Vrch veže bol po zemetrasení premiestnený do sadu Janka Kráľa, kde teraz slúži ako altánok.

Veža je obľúbeným miestom stretávania, kulisou svadobných fotografií, obchodným centrom a zároveň aj špecifickým orientačným bodom.

Iné projekty
------------

Commons
* Spolupracuj na Commons Commons ponúka multimediálne súbory na tému **Gotická veža z františkánskeho kostola v Sade Janka Kráľa**
**Jon Van Caneghem** (\* 1962/1963) je tvorca a producent počítačových hier. V roku 1983 Van Caneghem založil vývojársku spoločnosť New World Computing. Počas dvadsaťročnej činnosti spoločnosti, bol Van Caneghem zapojený do vytvorenia mnohých hier, vrátane úspešnej série *Might and Magic*, a nasledovných sérií *Heroes of Might and Magic* a *King's Bounty*.

Život
-----

Vyrastal v meste West Hollywood, v Kalifornii. Jon vyštudoval na Kalifornskej univerzite počítačovú vedu. S manželkou žije v Los Angeles. Má dcéru Amandu.

Kariéra
-------

V roku 1983 Van Caneghem založil spoločnosť New World Computing, ktorá sa zaoberala vývojom počítačových hier a hier pre herné konzoly. Spoločnosť debutovala v roku 1986 hrou *Might and Magic Book One: The Secret of the Inner Sanctum*. Van Caneghem bol spolutvorcom všetkých nasledovných deviatich hier v sérii *Might and Magic*, ktorá bola veľmi úspešnou. V roku 1990 spoločnosť vydala hru *King's Bounty*, ktorá predznamenala vytvorenie série siedmich ťahových strategických hier *Heroes of Might and Magic*, v ktorých hráč ovláda armády mýtických tvorov, ktorým velia hrdinovia ovládajúci mágiu, z čoho plynie názov série. 

Počas dvadsiatich rokov, keď bol Van Caneghem prezidentom spoločnosti, vydala asi 250 titulov. V roku 1996 Van Caneghem predal spoločnosť firme 3DO za 13 miliónov amerických dolárov. Zostal prezidentom divízie New World Computing v rámci 3DO až do bankrotu spoločnosti 3DO v roku 2003. Práva na sériu *Might and Magic* zakúpila spoločnosť Ubisoft za 1,3 milióna dolárov. 

V roku 2004 vstúpil Van Caneghem do NCSoft. Krátko nato bol uvedený do svetovej siene slávy počítačových hier. V roku 2005 NCSoft opustil.

V roku 2006 Van Caneghem spoločne s Larsom Buttlerom, bývalým viceprezidentom spoločnosti Global Online at Electronic Arts, založili novú spoločnosť s názvom Trion World Network. V roku 2009 so spoločnosti odišiel a pracoval pre Electronic Arts, v divízii série Command&Conquer. V roku 2013 EA túto divíziu zrušila.

Zdroj
-----

*Tento článok je čiastočný alebo úplný preklad článku Jon Van Caneghem na anglickej Wikipédii.*

| * z
* d
* u
Might and Magic |
| --- |
| Originálna séria | I • II • III • IV • V (*M&M: World of Xeen*) • VI • VII • VIII • IX • X |
| Heroes of Might and Magic | I • II • III (*Armageddon's Blade, The Shadow of Death*) • IV • V (*Hammers of Fate*, *Tribes of the East*) • VI (*Pirates of the Savage Sea, Danse Macabre, Shades of Darkness*) • VII |
| Ďalšie hry zo sveta M&M | Swords of Xeen • Arcomage • Crusaders of Might and Magic • Warriors of Might and Magic • Legends of Might and Magic • Dark Messiah of Might and Magic |
| Príbuzné hry, vedľajšie produkty | King's Bounty • Heroes Chronicles • Heroes GBC |
| Ľudia a spoločnosti | Jon Van Caneghem • Rob King • Paul Romero • New World Computing • 3DO • Ubisoft |

Autoritné údaje: * ISNI: 0000 0003 9028 6673
* LCCN: no2012143695
* VIAF: 283841549
* WorldCat: lccn-no2012143695
Jakub Lejkin, zástupca veliteľa, pred nastúpenou jednotkou
Jazdecká rota Židovskej poriadkovej služby
**Židovská poriadková služba** (nem. Jüdischer Ordnungsdienst), tiež známa pod názvom **Židovská polícia** bola kolaborantská policajná jednotka vytvorená Judenratom (židovskou radou) v židovských getách počas druhej svetovej vojny a podliehajúca nacistickým rozkazom.

Členovia poriadkovej služby nemali oficiálne uniformy, často nosili len identifikačnú pásku na rukáve a nemali povolené držať strelné zbrane. Primárne ich Nemci využívali na zabezpečenie deportácií ostatných Židov do koncentračných táborov.

Do poriadkovej polície boli vyberaní jedinci, ktorí mali obvykle malé väzby s komunitami, na ktoré dohliadali (to platilo zvlášť po začiatku deportácií do koncentračných táborov) a na ktorých teda bolo spoľahnutie, že budú poslúchať nemecké rozkazy. Prvým veliteľom polície vo varšavskom gete bol Józef Szeryński, poľsko-židovský policajný plukovník a konvertita na kresťanstvo. Zmenil si meno zo Szenkman na Szeryński a rozvinul sa u neho antisemitický postoj. Prežil atentát vykonaný členom Židovskej polície Jisraelom Kanalom. V getách, v ktorých Judenrat odporoval nemeckým rozkazom (ako napríklad v Lucku), bola Židovská polícia často používaná na ovládnutie Judenratu, alebo ho nahradila.

Jedna z najväčších policajných jednotiek bola vo Varšavskom gete, kde Poriadková služba mala zhruba 2500 mužov. V Lodžskom gete ich bolo okolo 1200 a v Ľvovskom gete 500.

Poľsko-židovský historik a archivár varšavského geta Emanuel Ringelblum popísal krutosť polície ako:

|  |  |  |
| --- | --- | --- |
| „ | …niekoľkonásobne väčšie, ako Nemcov, Ukrajincov, či Lotyšov. | "|
| –  |

Referencie
----------

1. ↑  . Dostupné online.

Zdroje
------

* *Tento článok je čiastočný alebo úplný preklad článku Židovská pořádková služba na českej Wikipédii.*

Externé odkazy
--------------

* Vzťahy medzi Judenratom a Židovskou políciou (pdf)
* Židovská polícia v koncentračnom tábore Westerbork (fotografia)
* Stanica Židovskej polície v 4. okrsku varšavského geta (fotografia)
**Tance z Galanty** (maď. *Galántai táncok*) je orchestrálna suita Zoltána Kodálya z roku 1933.

História
--------

Skladba vznikla na objednávku k 80. výročiu Budapeštianskej filharmónie. Vychádza z ľudovej hudby z Galanty, kde Kodály niekoľko rokov žil. Skladateľ poznamenal: „V tom čase existovala známa cigánska kapela... Tá bola prvým „orchestrálnym" zvukom, ktorý sa mi dostal do uší za mladi... Vo Viedni vyšlo okolo 1800 kníh maďarských tancov, z ktorých jedna obsahovala hudbu „od rôznych Cigánov z Galanty"... prevzal som hlavné námety z týchto starých publikácií."

Väčšina použitých skladieb bola vo verbunkovom štýle (verbovačka) – pôvodne hraná ako vojenská regrútska hudba, ktorá sa však vžila do maďarskej ľudovej tradície na začiatku 19. storočia. Kodály videl skladbu ako pokračovanie jeho klavírnej suity z roku 1927 (orchestrálne prevedenie 1930) *Tance z Marosszéku* (maď. *Marosszéki táncok*).

Hudba
-----

*Tance z Galanty* sú rozdelené do piatich sekcií, ktoré spolu trvajú približne 16 minút. Partitúra je pre dve flauty, pikolu, dva hoboje, dva klarinety v A, dva fagoty, štyri rohy, dve trúbky, tympany, triangel, zvonkohru, malý bubon a sláčikový orchester. Zvlášť výrazný je klarinet, ktorý predstavuje tradičné tárogató (druh jednojazýčkového nástroja).

Skladba pripomína štruktúru tradičnej hudby *verbunk*: Začína pomalým úvodom prechádzajúcim do klarinetového sóla a časti *andante maestoso*, po ktorej nasledujú štyri rýchle tanečné sekcie. Rýchlejšie sekcie majú charakteristický synkopický rytmus.

Referencie
----------

1. ↑   *Mesto Galanta - Kodály Zoltán* [online]. Mesto Galanta, [cit. 2023-08-12]. Dostupné online.
2. 1 2  KĽUČÁROVÁ, Dana. *Verbunk* [online]. Centrum pre tradičnú ľudovú kultúru, [cit. 2023-08-12]. Dostupné online.
**Retinol** alebo **vitamín A** alebo **axeroftol** je vitamín.

Charakteristika
---------------

Retinol patrí do skupiny vitamínov rozpustných v tukoch. Nie je citlivý na teplo, ale podlieha zmenám pôsobením svetla a je citlivý na oxidáciu. Jeho sumárny vzorec je C20H30O. Na konci reťazca má alkoholovú funkčnú skupinu.

Retinol je na zozname základných liekov Svetovej zdravotníckej organizácie. Retinol je dostupný ako generický liek a je voľne predajný.

Objavenie
---------

Retinol bol objavený v roku 1909, izolovaný v roku 1931 a prvýkrát vyrobený v roku 1947.

Význam
------

Retinol sa oxiduje na retinal. Retinol sa potom viaže napríklad v opsínoch, ktoré sú zodpovedné za vnímanie svetla.

Výskyt
------

Jeho hlavným zdrojom je plnotučné mlieko (do odstredeného mlieka a margarínu sa umelo pridáva), vajcia a pečeň. Provitamín betakarotén sa nachádza v červenom ovocí a zelenine.

Vplyv na zdravie
----------------

Retinol je nevyhnutný na neporušenú funkciu epitelov, rast kostí, správnu funkciu očnej sietnice a počas tehotenstva a pri dojčení. Podporuje rast, pomáha normálnej funkcii žliaz a rezistencii voči infekciám. Je potrebný pre normálny rast a vývoj tela, obzvlášť pre zdravé kosti a zuby. Chráni sliznice pred infekciami a je základom pre tvorbu fotosenzitívneho pigmentu dôležitého pre zrak.

* DDD (dospelý muž) 900 μg maximálne 3,000 μg
* DDD (dospelá žena) 700 μg maximálne 3,000 μg

### Prejavy nedostatku

Mierna hypovitaminóza sa prejavuje spomaleným rastom, hnačkou, žalúdočnými problémami, nechutenstvom, oslabenou imunitou, problémami so zubami a ďasnami, suchou kožou, šeroslepotou a zníženou tvorbou materského mlieka.

Extrémna hypovitaminóza spôsobuje kožné problémy, infekcie, sterilitu, slabosť, stratu hmotnosti, atrofia žliaz, degeneráciu nervov a suchosť rohovky.

### Prejavy nadbytku

Hypervitaminácia sa môže prejavovať hnačkami, zvracaním, nechuťou alebo odlupovaním kože.

Referencie
----------

1. ↑  TERAKITA, Akihisa. The opsins. *Genome Biology*, 2005-03-01, roč. 6, čís. 3, s. 213. Dostupné online [cit. 2023-07-19]. ISSN 1474-760X. DOI: 10.1186/gb-2005-6-3-213.
2. ↑  ZHANG, Feng; VIEROCK, Johannes; YIZHAR, Ofer. The Microbial Opsin Family of Optogenetic Tools. *Cell*, 2011-12, roč. 147, čís. 7, s. 1446–1457. Dostupné online [cit. 2023-07-19]. ISSN 0092-8674. DOI: 10.1016/j.cell.2011.12.004.

|  |  |
| --- | --- |
| Portal | Biologický portál |

| * z
* d
* u
Vitamíny (A11) |
| --- |
| rozpustné v tukoch | 
* **A**
	+ retinol
	+ betakarotén
	+ tretinoín
	+ alfakarotén
* **D**
	+ erkalciol
	+ kalciol
	+ dihydrotachysterol
	+ kalcitriol
	+ kalcidiol
* **E**
	+ tokoferol
	+ tokotrienol
* **K**
	+ naftochinón
	+ fylochinón/K1
	+ menatetrenón/K2

 |
| rozpustné vo vode: vitamíny B | 
* **B1**
	+ tiamín
	+ sulbutiamín
	+ benfotiamín
* **B2**
	+ riboflavín
* **B3**
	+ niacín
	+ nikotínamid
* **B5**
	+ kyselina pantoténová
	+ dexpantenol
	+ pantetín
* **B6**
	+ pyridoxín
	+ pyridoxalfosfát
* **B7**
	+ biotín
* **B9**
	+ kyselina listová
* **B12**
	+ kyanokobalamín
	+ hydroxokobalamín
	+ metylkobalamín
	+ kobalamid

 |
| rozpustné vo vode: ostatné | 
* **C**
	+ kyselina L-askorbová
* cholín

 |
**Megalosauroidea** (neformálne **megalosauroidy**) alebo **Spinosauroidea** bola pomerne početná nadčeľaď dravých dinosaurov zo skupiny tetanury (Tetanurae). Podľa niektorých novších názorov táto nadčeľaď patrí v rámci tetanurov do Carnosauria.

Megalosauroidea žili v období strednej jury až spodnej alebo snáď aj vrchnej kriedy. 

Samotný rod *Megalosaurus*, od ktorého je odvodený názov skupiny, sa v roku 1824 stal vôbec prvým vedecky opísaným nelietavým dinosaurom.

Systematika
-----------

nadčeľaď Megalosauroidea:

* čeľaď Piatnitzkysauridae
* Megalosauria:
	+ čeľaď Spinosauridae
	+ čeľaď Megalosauridae

### Spinosauridae

*Bližšie informácie v hlavnom článku: Spinosauridae*
Rekonštrukcia výzoru rodu Irritator, predstaviteľa čeľade Spinosauridae.
Spodnokriedovú čeľaď Spinosauridae zastupovali štíhle teropody s veľkými pazúrmi na predných končatinách, ktoré mali hlavy podobné hlavám krokodílov – dlhé, úzke a nízke, čo dobre vidieť na lebke rodu Baryonyx. Nielen ich hlavy pripomínali krokodíly, ale aj ich zuby a zrejme aj spôsob života, keďže pravdepodobne išlo o rybožravce žijúce snáď podobne ako dnešný medveď grizzly.

### Megalosauridae

*Bližšie informácie v hlavnom článku: Megalosauridae*
Megalosauridae boli stredne veľké až veľmi veľké dravce zo strednej jury až spodnej kriedy, ktoré priniesli základ typického výzoru veľkého dravého dinosaura – veľká hlava, pevne stavaný trup a krátke, no silné predné končatiny. Najväčšie úspechy dosahovali v koncom strednej jury, kedy bol v rámci tejto skupiny rozšírený aj rod Megalosaurus, prvý vedecky opísaný dinosaurus. Na druhej strane, aj počas vrchnej jury existovali dôležité formy tejto skupiny – menovite Torvosaurus.

Referencie
----------

1. ↑  Theropod Database  (vrátane podstránok) (prístup júl 2023)

Zdroj
-----

* *Tento článok je čiastočný alebo úplný preklad článku Megalosauroidea na českej Wikipédii.*
Olympijské zlatoOlympijské zlato

**Mark Spitz** (\* 10. február 1950, Modesto, Kalifornia, USA) je americký plavec, ktorý na letných olympijských hrách v rokoch 1968 a 1972 získal dovedna 11 medailí. Je deväťnásobný olympijský víťaz a rovnako držiteľ jednej striebornej a jednej bronzovej olympijskej medaily. Na Letných olympijských hrách 1972 v Mníchove sa stal najúspešnejším účastníkom týchto hier, so ziskom 7 zlatých medailí na jedných hrách.
Počas svojej kariéry vytvoril 33 svetových rekordov v plávaní. V rokoch 1969, 1971 a 1972 bol vyhlásený za Svetového plavca roka. Až do Letných olympijských hier 2008 v Pekingu išlo o najúspešnejšieho plavca všetkých dôb.

Iné projekty
------------

Commons
* Spolupracuj na Commons Commons ponúka multimediálne súbory na tému **Mark Spitz**

Externé odkazy
--------------

* Oficiálna stránka
* Životopis

Autoritné údaje: * BnF: 14043416r
* GND: 173981925
* ISNI: 0000 0003 6149 9215
* LCCN: n80128758
* NK ČR: xx0189396
* VIAF: 223113457
* WorldCat: lccn-n80128758
Súradnice: 49°15′38″S 20°16′02″V﻿ / ﻿49,260631°S 20,267315°V﻿ / 49.260631; 20.267315

**Dolina pod Košiare** je dolina dlhá približne 5 km. Je najdlhšou dolinou v Belianskych Tatrách. Vyúsťuje do Ždiarskej doliny vo výške 960 m n. m. pri Ždiari. Nachádza sa severne od Tatranskej Kotliny.

Poloha
------

Začína na juhu, potom sa asi v jej polovici stáča na juhozápad, ku koncu sa rozširuje ku Bujačiemu vrchu a Prostredným Jatkám. Pod týmto hrebeňovým úsekom sú dva visuté kotly – Malý Košiar na východe a Veľký Košiar na západe. Z Bujačieho vrchu smerom dole vychádza dlhý hrebeň, na ktorého konci je Holý vrch. Z Bujačieho sedla sa tiahne ďalšie rameno zakončené skalnými bralami – tzv. Rakúskou skalou (1 448 m n. m.). Na juh od nej je Jahňacia skala. Medzi týmito ramenami je Jahňacia dolina. Z Prostredných Jatiek vybieha krátke rameno, ktoré ústí na Gáflovke (skalná veža 1 626 m n. m.). Jedno rameno prechádza cez Javorinku a ústí do Doliny pod Košiare, druhé, dlhšie, pokračuje na Veľký Grúň. Medzi týmito ramenami je Dolina Javorinka. V doline sú tri poľany – Solnisko, Nižná Kobyliarka a Vyšná Kobyliarka.

Potok
-----

Dolinou preteká Tokársky potok, resp. Tokárenský potok.

Turistika
---------

Do doliny nevedú turistické chodníky. Dolina je prísnou prírodnou rezerváciou TANAPu.

Referencie
----------

1. 1 2 3 4  GURNÍK, Jozef. Belianske Tatry. *Tatry*, roč. LVIII. čís. 4, s. 39.

Iné projekty
------------

Commons
* Spolupracuj na Commons Commons ponúka multimediálne súbory na tému **Dolina pod Košiare**

Externé odkazy
--------------

* Poloha na turistickej mape
Pokušenie sv. Antona, detail, oltár v Insenheime, Mathias Grünewald, 1515, zobrazenie je možno ovplyvnené opisom halucinácií, spôsobených kyjaničkou purpurovou
**Halucinácia** (iné názvy: **vidina, mam, prelud**; čiastočné synonymá: **fantazma, videnie**) je klam vnímania, pri ktorom pociťujeme realitu, aj keď chýba vonkajšia podnetová energia. Tento vnem vzniká bez súčasného vonkajšieho podnetu a má pritom pre jedinca charakter skutočnosti.

Pri **pravej halucinácii** je vnem taký presvedčivý, že spochybňovanie reálnosti prežitku považuje osoba, ktorá halucináciu vníma, za manéver. Svoju vlastnú pochybnosť vyjadruje, len ak si vnemom nie je celkom istá. Pri **pseudohalucinácii** (nepravej halucinácii) dokáže rozlíšiť klamné vnemy od reality.

O halucináciách jestvuje mnoho teórií. Jedna predpokladá, že sú to iba aktivované predstavy. O tom, ako sa predstavy aktivujú a deformujú, ako získajú reálny charakter, existujú len hypotézy. Aj otázka reálnosti má svoje problémy, z čoho vidieť, že stvárnenie halucinácie nezávisí len od zmyslového orgánu, ale od mnohých osobnostných zvláštností jedinca.

Delenie halucinácií
-------------------

* sluchové
* zrakové
* čuchové
* chuťové
* hmatové (taktilné) – halucinatórne vnemy na povrchu tela
* viscerálne – halucinatórne vnemy v útrobách
* intrapsychické – na pomedzí porúch vnímania a myslenia
* ďalšie

Príčiny vzniku halucinácií
--------------------------

Halucinácie patria medzi najvýznamnejšie poruchy vnímania. Príčiny ich vzniku môžu byť rôzne, napr.: 

* silné emocionálne zaťaženie – môže viesť k vystupňovaniu vnemov, ktoré súvisia nie s vonkajšími podnetmi, ale so vnútornými aktivitami jedinca
* stres – telesné alebo duševné preťaženie znižuje kontrolnú funkciu mozgu
* senzorická deprivácia – vznikajú po úplnom vyradení podnetov alebo ich nedostatku (napr. pri letoch na dlhé vzdialenosti, vo vesmíre, pri dlhotrvajúcej izolácii napr. v tme)
* hypnóza a vplyv niektorých drog
* telesné ochorenia – napr. cukrovka
* duševné ochorenie – veľmi často sú aj znakom duševného ochorenia, pre schizofrenikov býva halucinácia výrazne negatívnym zážitkom
* spánková deprivácia

Zdroje
------

1. ↑  Maria Fürst: Psychologie, Votobia,1997, ISBN 80-7198-199-0
2. ↑  FILIT, OTVORENÁ FILOZOFICKÁ ENCYKLOPÉDIA

* Obecná psychopatologie

Externé odkazy
--------------

* FILIT – zdroj, z ktorého pôvodne čerpal tento článok.
Súradnice: 49°13′45″S 20°17′45″V﻿ / ﻿49,229036°S 20,295967°V﻿ / 49.229036; 20.295967

**Suchá dolina** je zalesnená dolina, dlhá približne 2 km v Belianskych Tatrách.

Poloha
------

Dolina vyúsťuje asi kilometer za Tatranskou Kotlinou vo výške 793 m n. m. a jej záver je vo výške 1 700 m n. m.. Z Faixovej vybiehajú dve ramená, ktoré oddeľujú Dolinu Drabina od Suchej doliny. Dolinu ohraničuje Faixová, ktorej hrebeň pokračuje cez Faixovo sedlo, Kozí chrbát na Skalnaté vráta a na Bujačí vrch. Z neho vybieha skalnatý hrebeň Margita, ktorý pokračuje k Malej Margite potom sa rameno stáča na západ cez Dlhý vrch a smeruje k ústiu doliny. Kuriu dolinku, ktorá je súčasťou Babej doliny, oddeľuje hrebeň, ktorý spadá z Bujačieho vrchu smerom na Margitu. Úsek hrebeňa Malej Margity oddeľuje Suchú dolinu od Čiernej doliny.

Jaskyne
-------

Na svahu Bujačieho vrchu sú dve jaskyne. Alabastrová jaskyňa, ktorá je prírodnou pamiatkou a pre turistov neprístupná a Ľadová pivnica.

Potoky
------

Dolinou preteká Suchý potok. Pramení pod hrebeňom Margity.

Turistika
---------

Do doliny nevedú turistické chodníky.

Referencie
----------

1. 1 2 3 4   GURNÍK, Jozef. Belianske Tatry. *Tatry*, roč. LVIII. čís. 2, s. 39.

Externé odkazy
--------------

* Poloha na turistickej mape
**Kareta obrovská** (*Chelonia mydas*) je druh veľkých morských korytnačiek z čeľade karetovitých. Zahŕňa tri poddruhy:

* kareta obrovská atlantická
* kareta obrovská japonská
* kareta obrovská tichomorská

Kareta obrovská obýva viacmenej všetky moria v tropickom a subtropickom pásme.

V dospelosti sú jej jedinými nepriateľmi väčšie druhy žralokov (najmä žralok tigrí) a človek, pred ktorým je však zvyčajne ako ohrozený druh chránená - je napríklad na zozname Dohovoru o medzinárodnom obchode s ohrozenými druhmi voľne žijúcich živočíchov a rastlín. Ľudia jej však škodia aj neúmyselne, či už znečistením, alebo pri rybolove, kedy často uviazne v sieti s rybami. Korytnačie mláďatá sú navyše ohrozované aj niektorými zvieratami, napríklad morskými cicavcami a krabmi. Vajcia kladie do piesku, aby boli lepšie chránené pred predátormi.

Opis
----

* Dĺžka: 150 cm
* Hmotnosť: 180 kg
* Dĺžka života: až 50 rokov
* Výskyt: v teplých oblastiach všetkých svetových oceánov

Iné projekty
------------

CommonsWikidruhy
* Spolupracuj na Commons Commons ponúka multimediálne súbory na tému **Kareta obrovská**
* Spolupracuj na Wikidruhoch Wikidruhy ponúkajú informácie na tému **Kareta obrovská**

Externé odkazy
--------------

* Kareta obrovská

Zdroj
-----

*Tento článok je čiastočný alebo úplný preklad článku Kareta obrovská na českej Wikipédii.*
Prvá zmienka o deťoch, ktoré splodil Fioodor
**Valentina Vasilievová** bola ruská žena z mesta Šuja, ktorá porodila svojmu mužovi Fiodorovi Vasilievovi v rokoch 1725 – 1765 69 detí. Len dve z nich zomreli v detskom veku. Stala sa tak najplodnejšou ženou nielen Ruska, ale taktiež sveta a je zapísaná v Guinnessovej knihe rekordov.

Za svoj život mala 27 pôrodov a to nasledovne: 

* 16-krát dvojčatá
* 7-krát trojčatá
* 4-krát štvorčatá

Fioodorova druhá žena (jej meno nie je známe) mu porodila 18 detí a to v 8 pôrodoch mu dala 6 párov dvojčiat a dvakrát trojčatá. Len jedno z 18 detí zomrelo.

Nie je možné, aby ženské telo fyzicky vydržalo toľko pôrodov.

Fiodor Vasiliev
---------------

Jeho prvá zmienka sa objavila v roku 1783 v londýnskom The Gentleman's Magazine: V originálnom liste sa píše: "List, ktorý leží predo mnou, odoslaný 13. apríla 1782 z Petrohradu, sa píše, že Fiodor Vasiliev, 75-ročný roľník sa teší perfektnému zdraviu v Moskve. So svojou prvou ženou splodil štyri štvorčatá, sedem trojčiat a šestnásť dvojčiat, teda spolu 69 detí z 27 pôrodov. Jeho druhá žena potom porodila sestry dvojčatá a dvoje trojčatá, teda 18 detí v 8 pôrodoch. Celkovo sa teda Fiodor stal 35 × otcom a mal 87 detí, z ktorých 84 žije a iba 3 zomreli. Túto správu, akokoľvek sa môže zdať úžasná, aj keď to asi závisí na osobnom názore, podal anglický obchodník z Petrohradu svojim príbuzným v Anglicku. Plodný ruský roľník bol predstavený samotnému cárovi."
**Mocná hŕstka** (rus. Могучая кучка – *Mogučaja kučka*; iné názvy: **Novoruská škola**, **Päťka**, **Mocná päťka**, **Ruská päťka**) bola skupina ruských skladateľov z konca 50. a začiatku 60. rokov 19. storočia. Patrili do nej Milij Alexejevič Balakirev, César Antonovič Kjui, Modest Petrovič Musorgskij, Nikolaj Andrejevič Rimskij-Korsakov, Alexander Porfirievič Borodin a jej teoretickým hovorcom bol Vladimír Stasov.

Vznikla koncom 50. rokov 19. storočia na podnet Alexandra Nikolajeviča Serova (názov Mocná hŕstka sa objavil v novinovom článku v roku 1867) a Vladimira Vasilieviča Stasova a fungovala do 90. rokov 19. storočia. V rámci Mocnej hŕstky uvedení skladatelia zdieľali svoje hudobné názory, diela a záujem zachovať ruskú národnú hudbu. Program Mocnej hŕstky obsahoval podmienku, že komponovaná hudba musí byť počuteľne ruská a zároveň musí byť zrozumiteľná pre každého, kto má záujem.

Skupina sa „v duchu ideí ruského demokratického hnutia 60. rokov usilovala o realistické, vlastenecké umenie, ktoré by rozvíjalo duchovné bohatstvo ľudu (hudobný folklór, ľudová epika atď.)"

Dočasným členom Mocnej hŕstky bol aj Peter Iľjič Čajkovskij, no pre rozpory s Korsakovom a obvinenie z europocentrizmu túto skupinu opustil.

Pozri aj
--------

* Bezmocná hŕstka

Galéria
-------

* Milij Alexejevič BalakirevMilij Alexejevič Balakirev
* César Antonovič KjuiCésar Antonovič Kjui
* Modest Petrovič MusorgskijModest Petrovič Musorgskij
* Nikolaj Andrejevič Rimskij-KorsakovNikolaj Andrejevič Rimskij-Korsakov
* Alexander Porfirievič BorodinAlexander Porfirievič Borodin

Referencie
----------

1. ↑  „The Five", *Encyclopaedia Britannica*, Chicago, IL: Encyclopaedia Britannica, c2015, OCLC 83642498
2. ↑  Mocná hrstka. In: *Malá encyklopedie hudby*. V Supraphonu 1. vyd. Praha: Supraphon, 1983. s. 424.
**TREND** je slovenský mienkotvorný týždenník o ekonomike a podnikaní, určený najmä čitateľom pôsobiacim v hospodárskej sfére a biznise. Vychádza od roku 1991 (prvé číslo vyšlo 6. 11. 1991). V printovej a internetovej verzii *etrend.sk* informuje o hospodárskej politike na Slovensku, financiách, aktivitách podnikateľských subjektov, analyzuje a komentuje aj medzinárodné udalosti ovplyvňujúce biznis. Od svojho vzniku TREND presadzuje princípy trhovej ekonomiky a slobodného podnikania s minimom štátnych zásahov. V roku 2017 dosiahol týždenník priemerný predaný náklad na úrovni 10 334 kusov.

História
--------

Prvé číslo TRENDU vyšlo 6. novembra 1991, vo vydavateľstve Trendy, spol. s r.o. Bratislava, zakladateľmi boli slovenskí novinári Oliver Brunovský, Elena Klimešová, Juraj Kopřiva, Tatiana Repková a novinový grafik Ľubomír Hrušovský. 

Od roku 1997 TREND vydávala spol. s r.o. Trend Holding, kde boli spoločníkmi a konateľmi O. Brunovský, E. Klimešová a Ľ. Hrušovský. Jedenásť rokov TREND vychádzal na lososovom novinovom papieri, v októbri 2002 zmenil formát na magazínový. Od roku 2001 patrí k TRENDu web portál *trend.sk*, ktorý sa v roku 2006 po akvizícii mediálne.sk stal najnavštevovanejším ekonomickým portálom na Slovensku. V roku 2014 kúpila Trend Holding finančná skupina Penta Investments a spolu so Spoločnosťou 7 Plus ho zahrnula do a.s. News and Media Holding.

Aktivity
--------

TREND je na Slovensku známy aj vďaka svojim rebríčkom najväčších a najúspešnejších firiem *TREND Top*, ktoré zostavuje od roku 1994 a vydáva tiež série ročeniek s prehľadmi trhu v jednotlivých podnikateľských sektoroch. TREND každoročne vyhlasuje *Firmu roka*, *Banku roku*, *Poisťovňu roka* a *Manažéra roka*. Rebríčky zostavuje analytická jednotka vydavateľstva TREND Analyses. Od roku 1995 TREND organizuje TREND konferencie, od roku 2015 ich doplnil cyklus CEIT a TREND konferencií a TREND akadémie.

Šéfredaktori TRENDU
-------------------

* Oliver Brunovský 1991 – 1993
* Tatiana Repková 1993 – 1994
* Oliver Brunovský 1995 – 1996
* Jozef Hajko 1997 – 2000
* Jaroslav Matyáš 2001
* Martin Vavřinek 2001 – 2005
* Radoslav Baťo 2005 – 2010
* Pavol Suďa 2010 – 2013
* Oliver Brunovský 2013 – 2018
* Branislav Benčat 2018 – 2019
* Tomáš Skřivánek 2019 – 2021
* Peter Matuška 2021 – 2022
* Ronald Ižip od 2022

Referencie
----------

1. ↑   *News and Media Holding - Produkty - TREND* [online]. newsandmedia.sk, [cit. 2023-09-06]. Dostupné online.
2. ↑  Penta kupuje Trend Holding a 7 Plus, medialne.etrend.sk
3. ↑  News and Media Holding, pentainvestments.com
4. ↑  Šéfredaktor Trendu Oliver Brunovský ukončí svoje pôsobenie v NMH. Nový šéfredaktor bude vybratý zo súčasnej redakcie, medialne.etrend.sk
5. ↑  Z Trendu odchádza aj šéfredaktor a jedna z hlavných redaktoriek, omediach.com
6. ↑   *V Trende po niekoľkých týždňoch končí šéfredaktor a nastupuje nový* [online]. Bratislava: omediach.com, 2022-01-26, [cit. 2023-09-06]. Dostupné online.

Externé odkazy
--------------

* Oficiálny web
cosplay Moon Knight
**Moon Knight** je fiktívna komiksová postava od Marvel Comics.

Charakteristika
---------------

Moon Knight, vlastným menom Marc Spector sa narodil v USA. Vyštudoval archeológiu a cestoval po celom svete. Mnohými objavmi nadobudol bohatstvo a stal sa z neho milionár. Neskôr sa prihlásil k armáde USA a bojoval v mnohých bojoch na blízkom východe. Vycvičili ho v bojoch, navigácii, pilotovaní, výbušninách a mnohom ďalšom. Po rokoch v armáde sa však znovu vrátil k archeológii. Pri jedných vykopávkach v Egypte ho však napadol muž meno Buschman, ktorý bol jeden z jeho spoluvojakov v rote, ale boli odvekí rivali. Buschman Marca zranil a skoro mu spôsobil smrť, keby sa Marc neprepadol do podzemnej šachty. Tu sa zrútil pred oltár egyptského boha noci a mesiaca Konshu. Do Marca vstúpila jeho moc, čím sa mu uzdravili zranenia. Marc sa vrátil do New Yorku a prijal novú identitu. Identitu Moon Knighta.

Ako Moon Knight mal Marc superschopnosti. V noci mu narástla sila do obrovských rozmerov. Čím je mesiac väčší, tým je väčšia aj sila Moon Knighta. Tiež má v noci schopnosť vidieť infračervené žiarenia, má nočné videnie a takisto má schopnosť vidieť auru. Moon Knight sa ale radšej spolieha na svoje zbrane a esá v rukáve než na jeho superschopnosti. Moon Knight je vynikajúci bojovník. V boji používa rôzne zbrane ako napr. bumerang, reťaz s hákom, a rôzne zbrane zo starého Egypta. Moon Knight na transport používa vrtuľník, ktorý volá Moon-Copter. Moon Knight má plášť, ktorý môže používať ako padák, alebo klzák, takže na svojich nepriateľov sa spúšťa zhora. Je celý v bielom preto aby ho jeho nepriatelia videli a báli sa ho. Moon Knight je jeden z tých superhrdinov, ktorí sú drsní a zločincov trestá tak ako sa patrí.

Moon Knight si vytvára nové osobnosti ako sú Jake Lockley (taxikár, ktorý má zisťovať veci priamo z ulice) a Stephen Grant (milionár playboy). Časom ale stráca duševné zdravie a nevie ktorá osobnosť je tá pravá.

Aj keď je veľmi často prirovnávaný k Batmanovi, títo dvaja hrdinovia majú spolu okrem zbraní veľmi málo podobného.